Sportovní hala

Sportovní hala, også kjent som Sportovní hala Fortuna, er en flerbrukshall og ishall i Praha i Tsjekkia. Den ble innviet 7. mars 1962 og var frem til åpningen av O2 arena i 2004 den største ishallen i Tsjekkia. Hallen har i dag en kapasitet på 13 150 tilskuere. Til daglig var den hjemmearena for ishockeyklubben HC Sparta Praha mellom 1962 og 2015 og for HC Lev Praha i Kontinental Hockey League (KHL) fra 2012 til 2014. Hallen har blitt brukt når Tsjekkoslovakia og Tsjekkia arrangerte internasjonale ishockeyturneringer, blant annet 1972, 1978, 1985 og 1992. Hallen har også blitt brukt til Håndball-VM i 1964 og 1990. Den har også blitt brukt til store underholdnings­arrangementer, som konserter med Depeche Mode, AC/DC, Iron Maiden, Metallica, Kiss, Judas Priest, Slayer og Megadeth. Tidligere navn Arenaen har hatt følgende tidligere navn: Sportovní hala ČSTV (1962–1999) Paegas Arena (1999–2002) T-Mobile Arena (2002–2008) Tesla Arena (2008–2011) Tipsport arena (2011–2022) Sportovní hala Fortuna (2022–) Referanser Eksterne lenker Offisielt nettsted (en) Sportovní hala (Bubeneč) – kategori av bilder, video eller lyd på Commons